Prosjektbeskrivelse, Live Lundh

Å bære sin egen byrde

*Skyld og utenforskap i Marilynne Robinsons romaner*.

Bær byrdene for hverandre og oppfyll på den måten Kristi lov. De som tror de er noe selv om de ingenting er, bedrar seg selv.  Hver og en skal bedømme det han selv har gjort, og få ros for sin egen innsats, ikke for det andre har gjort. For enhver skal bære sin egen bør (Gal 6,2-5).

Det er noe grunnleggende paradoksalt i Bibelverset som her er sitert. På den ene siden oppfordrer Paulus til å bære hverandres byrder, men bare et par setninger senere slår han fast at enhver skal bære sin egen bør. Denne spenningen mellom ansvar og skyld, individ og kollektiv er noe jeg ønsker å utforske, når jeg i mitt masterprosjekt vil jobbe med litteratur og etikk som emneområde. Jeg er interessert i hvordan det å stå utenfor et felleskap, eller å trekke seg ut av samfunnet, skaper en omfordeling av ansvar og skyld, både i felleskapet, og hos den utenforstående. Materialet jeg vil undersøke er de fire romanene til Marilynne Robinson (1943-): *Housekeeping* (1980), *Gilead* (2004), *Home* (2008) og *Lila* (2014), med hovedvekt på *Housekeeping* og *Home*.

Jeg er motivert av en sterk interesse for tematikken i disse bøkene, men kanskje også av et ønske om å bidra til å sette søkelys på Robinsons forfatterskap i Norge. Av romanene er den første enkeltstående, mens de tre siste regnes som en triologi. Disse tre romanene bindes sammen av karakterene, den fiktive småbyen Gilead, og, i alle fall til en viss grad, interessen for kristen tenkning og etikk. Selv om jeg hovedsakelig tar for meg *Housekeeping* og *Home*, vil handlingen i resten av Gilead-triologien være relevant i lesningen av mitt primærmateriale.

*Hjemmet.* Allerede av titlene på Robinsons romaner, kan vi ane en sentrering rundt den private sfæen. Huset, hjemmet og lokalsamfunnet er rammene der handling utspiller seg. En problemstilling jeg vil undersøke, er hvordan det å være adskilt fra en større sammenheng (det være seg storsamfunnet, utdanningssystemet eller sosiale normer) er en posisjon som på samme tid gir karakterene integritet og autonomi, og truer med å ødelegge dem. Dikotomiene natur/kultur, individ/samfunn klinger med i lesningen, særlig av *Housekeeping*. I *Housekeeping*, Robinsons debutroman, møter vi søstrene Ruth og Lucille, som når de blir foreldreløse, kommer under omsorgen til tanten Sylvie. De vokser opp i den avsondrede småbyen Fingerbone, der bestemoren i sin tid etablerte seg, etter at bestefaren som jobbet om bord på et lokomotiv, var ute for en ulykke. Han druknet da toget sporet av skinnene, på broen over sjøen langs Fingerbone. På en måte som speiler morfarens dødsfall, mister søstrene Ruth og Lucille moren sin. I Fingerbone finner søstrene ulike måter å møte voksenlivet og verden på. Lucille tar etter hvert avstand fra tantens introverte, avstandstakende holdning til småbysamfunnet. «We have to *improve* ourselves!» sier Lucille til søsteren mot slutten av romanen (s.123). Hun tar skolen vært alvorlig, og leser blader om klær og sminke. Ruth velger imidlertid å slutte å møte opp på skolen, og følger tanten Sylvie inn i en tilstedeværelse der fantasien, den indre tankeverdenen og det private rommet lukkes om seg selv. Dette rommet skildres på mange måter som rikt, varmt og autentisk, men allikevel aner vi at hengivelsen til en subjektiv virkelighetsforståelse, balanserer på grensen til galskap. Et forfall truer det lukkede livet. I det gamle familiehuset begynner hermetikkbokser og annet søppel og hope seg opp i gangen, samtidig som naturkreftene også vil trenge inn: Tørt, dødt løv og oversvømmelse. Mørke, når de ikke får seg til å reparere det elektriske lyset – stillhet, når språket i stadig mindre grad sammenfaller med den individuelle erfaringen. Til slutt finner småbysamfunnet det nødvendig å gripe inn i det som begynner å ligne mer og mer på omsorgssvikt. I et siste, dramatisk brudd med samfunnet, flykter Ruth og Sylvie over jernbaneskinnene i nattemørket, ut av byen.

*Individets ansvar.* Utsideposisjonen kan knyttes til skyldsproblematikk og etikk, om den indre loven sett i forhold til samfunnets lover, normer og regler. Marilynne Robinson trekker protestantisk kristen etikk inn i romanene sine, og er spesielt opptatt av Calvin. Det har vært vanlig å knytte protestantisk etikk til en vektlegging av individets moralske ansvar. Et ansvar som også fører med seg en større fare for feiltrinn, kan det tenkes, enn når det moralsk-riktige bestemmes av loven og tradisjonen. I denne delen av diskusjonen vil jeg trekke inn Max Weber, som ser den protestantiske etikken som et selvrealiseringsprosjekt. EN konsekvens av Calvins lære om predestinasjonen, er ifølge Weber at hver og en må arbeide hardt for å bevise for seg selv at de er utvalgt. Jeg mener at den etikken som kommer til uttrykk i Robinsons romaner vanskeliggjør en slik tankegang og tolkning av Calvin. På sett og vis nærmer bøkenes etikk seg, slik jeg leser dem, snarere en ambivalent holdning til plikt, ansvar og integritet – der det etiske henger sammen med det mystiske og ensomme. Forholdet mellom loven og individets ansvar, er riktig nok en diskusjon som kan knyttes helt tilbake til syndefallsberetningene, men også til de ulike retningene som Peter og Paulus kan sies å representere, ved kirkens opprinnelse. Jeg vil i diskusjonen trekke inn Badiou, Walter Benjamin og Simone Weil, for å peke på alternative forståelser av etikk. Selv om disse tenkerne ikke er protestantiske, mener jeg å finnen en affinitet til deres verdensbilde i Robinsons romaner.

*Estetikk, etikk og teologi.* I artikkelen «Med sinne och smak för det oändliga – Marilynne Robinsons romantiska teopoetik», knytter Jayne Svenungsson Robinsons religiøsitet til kunsten. Deres oppgaver er lignende, hevder hun, og viser til romantikkens tenkning rundt kunstreligionen, som særlig ble løftet fram av Novalis. «Robinson är en romantiker i ordets djupaste mening», sier hun. Jeg vil mene at det kan være en fare for å forenkle både religionen og kunstens rolle, ved å se disse som sammenfallende. Jeg tror heller ikke at det er hva Svenungsson mener, men jeg vil like fult velge en annen tilnærming til å tenke sammenheng mellom estetikk på den ene siden, og etikk og teologi på den andre, når det er snakk om Robinsons forfatterskap. Jeg forstår «det estetiske» hos Robinson, som en sanselighet i skildringen av de litterære personenes omgang med verden, en særlig fintfølelse for deres fornemmelser i møte med omgivelsene, og i relasjonene de står i. Det foregår, tror jeg, i romanene en form for estetisk identifikasjon: Gjennom sansingen (som gjerne skildres på en estetisk vakker måte), gjenkjenner karakterene noe utenfor seg selv som skjønt og godt. Det er i slike glimt isolasjonen slår sprekker, og «the ordinary» som er en gjennomgangsfølelse i forfatterskapet, gjenoppstår som noe nærmest hellig. Det estetiske hos Robinson, er slik jeg ser det knyttet til teologien nettopp gjennom etikken. Det er det estetiske, sanselige erkjennelsen, som gjør det mulig for karakterene å forholde seg til de vanskelige grenseovergangene mellom seg selv og det utenfor dem. For Robinson er nettopp subjektivitet, og det hun kaller «mind», altså sinnet, grunnlaget for hennes «teologi». Nemlig troen på at det finnes en logikk utenfor, men i overenstemmelse med, menneskets logikk.

*Erfaring.* Jeg er interessert i erfaringer som i dagligtalen kanskje nettopp omtales som «mangel på erfaring», for eksempel å velge å bli hjemme, fremfor å reise ut og se verden. Jeg opplever at Robinson setter spørsmål ved hvilke erfaringer som er mest avgjørende for hvem vi blir. Det er kanskje også disse erfaringene som gjør oss til etisk tenkende og handlende subjekter. I denne delen av diskusjonen vil jeg igjen lene meg på Walter Benjamins tanker om erfaring. I «Erfaring og armod» fra 1934 skriver han om hvordan noen hendelser, som verdenskrigene, ikke gjør mennesket rikere på erfaringer man kan dele, men fattigere. Slik jeg ser det, har dette også en klar etisk side. Benjamin viser videre hvordan den moderne kulturen har frambragt en arkitektur, preget av glass og stål, der det er vanskelig å sette spor. «Ting av glass har ingen ʻauraʼ. Glass er i det hele tatt hemmelighetens fiende.» *Housekeeping* er full av motiver som kan minne om glass. Først og fremst fryser innsjøen i Fingerbone over, og den tykke isen blir et sted der søstrene skøyter langt ut, for å se byen utenfra. Det er stadig speilinger i vann, isbiter, malerier som representasjon, hvite laken som vaier i vinden og fylles som segl på en skute. Jeg tenker at disse motivene utrykker en etisk dimensjon ved erfaring og sansning, som er i tråd med Benjamin. På den ene siden har vi en lengsel etter det å starte på nytt, være utenfor, alene, fremmed, på den annen side et behov for å bevare (eller bære) sin egen historie, og å ivareta det hemmelige. I *Home* forteller en av hovedpersonene, Glory, at hun som liten hadde det med å blande ordene *secret* og *sacred* da hun skrev. Denne forbindelsen mellom det hellige og det hemmelige mener jeg er betegnende for alle Robinsons romaner.

Teori jeg per i dag ser for meg å bruke i tillegg til de allerede nevnte, er på den ene siden teologiske tenkere som Jean Calvin, G.K. Chesterton og Dietrich Bonhoeffer. I tillegg vil jeg trekke inn marxistisk orienterte filosofer som Giorgio Agamben og Theodor Adorno. Jeg tror etikken som formidles i romanene til Robinson, ikke er en gitt moral, men en innsirkling av paradokset jeg innledet med hos Paulus. Man kan sette Webers protestantiske etikk opp mot en katolsk/ortodoks tanke om kirken som et bærende felleskap, og knytte disse motpolene tilbake til Peter og Paulus. Det er mitt inntrykk at Robinson ikke slår seg til ro på noen av disse ytterpunktene, men skriver i spenningen mellom de to. Her finner jeg særlig en affinitet til tenkningen hos Walter Benjamin og Simone Weil. Dette er også tenkere som på samme tid har mystiske trekk, og tilknytning til marxistisk tankegods, noe jeg tror vil kunne kaste lys over hvordan den svake, «outsideren» i samfunnet, også kan besitte en særskilt verdighet og respekt. Kaja Schjerven Mollerin har nylig utgitt en bok om Susan Sontags tenkning om estetikk og etikk. Her knytter hun sanselig erfaring til etisk bevissthet, via tekster av blant annet Simone Weil og Virgina Woolf. Denne måten å utforske estetikk og etikk på har gjort meg oppmerksom på sider ved sanselighetens etiske sider hos Marilynne Robinson, og er en kilde til inspirasjon for meg i arbeidet.

Metoden jeg vil bruke er først og fremst nærlesing, men jeg vil også undersøke mulighetene for å gjøre et intervju med forfatteren. Det som for meg forener problemstillingene jeg vil ta opp, knyttet til skyld, utenforskap, hjemmet, ansvar og kristendom, er dypest sett et spørsmål om etikk og erfaring. Om å bære sin egen byrde, om å bære de andres, og om å la seg bli båret.

**Bibliografi**

Agamben, Giorgio.1998. *Homo Sacer, Sovereign Power and Bare Life*, oversatt av Daniel Heller-Roazen. Stanford: Stanford University Press.

Bonhoeffer, Dietrich. 1937. *Etterfølgelse*, oversatt av Knut Grønvik. Oslo: Luther forlag.

Benjamin, Walter. Skrifter i utvalg 1. Vidarforlaget. Red. Arild Linneberg og Janne Sund.

Badiou, Alain. *Saint Paul*

# Calvin, Jean. *On The Christian Life*

# Calvin. *A compend of the Institutes of the Christian religion*

# Donald K.McKim (red) The Cambridge Companion to John Calvin.

Mollerin, Kaja Schjerven, *Tapt og funnet – Et intevju med Marilynne Robinson*, Vinduet #4 2015

Mollerin, Kaja Schjerven, I denne verden. Om Susan Sontag. Gyldendal 2016

Simone Weil, Ordenes makt, Solum.

Svenungsson, Jayne. *Med sinne och smak för det oändliga – Marilynne Robinsons romantiska teopoetik*, Vinduet #4 2015

## Gianfranco Poggi. *Calvinism and the capitalist spirit : Max Weber's Protestant ethic*. New studies in sociology. 1983

# Weber, Max. *The protestant ethic and the spirit of capitalism*. 1992

Oria-artikler:

Kohn, Robert E. *Secrecy and Radiance in Marilynne Robinson's Gilead and Home*. Explicator, 2014 Jan-Mar, Vol.72(1), pp.6-11

Gonzalez, Jeffrey, *Ontologies of Interdependence, the Sacred, and Health Care: Marilynne Robinson's Gilead and Home.* Critique: Studies in Contemporary Fiction, 2014, Vol.55(4), pp.373-388

Hobbs, June Hadden, *Burial, Baptism, and Baseball: Typology and Memorialization in Marilynne Robinson's Gilead*. Christianity & Literature, 2010, Vol.59(2), pp.241-262

Painter, Rebecca M. *Loyalty Meets Prodigality: The Reality of Grace in Marilynne Robinson's Fiction.* Christianity and Literature, 2010 Winter, Vol.59(2), pp.321-340

# Ferguson, Robert A. Alone in America : the stories that matter. Harvard University Press 2013

Evans, Justin. *Subjectivity and the Possibility of Change in the Novels of Marilynne Robinson.* Renascence: Essays on Values in Literature, 2014 Spring, Vol.66(2), pp.131-150

Tyndall, Paul ; Ribkoff, Fred. *Loss, Longing, and the Optative Mode in Marilynne Robinson's Housekeeping: On the Spiritual Value of Ruth's Wandering Narrative*. Renascence: Essays on Values in Literature, 2014 Spring, Vol.66(2), pp.87-102

Painter, Rebecca M. *On the Responsibility of Churches to Safeguard and Promote the Spirit of Democracy, the Potential of the Humanities, and Other Thoughts: An Interview with Marilynne Robinson*. Renascence: Essays on Values in Literature, 2014 Spring, Vol.66(2), pp.151-160

Mauro, Aaron. *Ordinary Happiness: Marilynne Robinson's Tragic Economies of Debt and Forgiveness.* Symplokē: A Journal for the Intermingling of Literary, Cultural and Theoretical Scholarship, 2014, Vol.22(1-2), pp.149-166

Holberg, Jennifer L. *«The Courage to See It”: Toward an Understanding of Glory.* Christianity & Literature, 2010, Vol.59(2), pp.283-300

Leise, Christopher, *“That Little Incandescence”: Reading the Fragmentary and John Calvin in Marilynne Robinson’s Gilead*. Studies in the Novel, 2009, Vol.41(3), pp.348-367

|  |  |
| --- | --- |
| [Legg til i lagrede treff](https://bibsys-almaprimo.hosted.exlibrisgroup.com/primo_library/libweb/action/basket.do?fn=create&docs=TN_museS1086329X05203490&remote=true&scopes=scope:(SC_OPEN_ACCESS),scope:(UBB_MARCUS),scope:(&quot;UBB&quot;),primo_central_multiple_fe&index=64) | Ryan, Katy. [Horizons of Grace: Marilynne Robinson and Simone Weil](https://bibsys-almaprimo.hosted.exlibrisgroup.com/primo_library/libweb/action/display.do?frbrVersion=5&tabs=viewOnlineTab&ct=display&fn=search&doc=TN_museS1086329X05203490&indx=64&recIds=TN_museS1086329X05203490&recIdxs=3&elementId=3&renderMode=poppedOut&displayMode=full&frbrVersion=5&rfnGrpCounter=1&query=any%2Ccontains%2Cmarilynne+robinson&rfnExcGrp=1&check=checked&dscnt=0&search_scope=default_scope&scp.scps=scope%3A%28SC_OPEN_ACCESS%29%2Cscope%3A%28UBB_MARCUS%29%2Cscope%3A%28%22UBB%22%29%2Cprimo_central_multiple_fe&vid=UBB&mulExcFctN=facet_creator&institution=UBB&fctExcV=Robinson%2C+Marilynne&tab=default_tab&prefLang=no_NO&fromDL=&lang=nor&vl%28freeText0%29=marilynne%20robinson&vl%2871596458UI0%29=any&dstmp=1487680460085) Philosophy and Literature, 2005, Vol.29(2), pp.349-364 |